钦定古今图书集成/理学汇编/学行典/第299卷 > 王通中说 > 《赵烈士传》明·侯一元
## 钦定古今图书集成/理学汇编/学行典/第299卷 > 王通中说 > 《赵烈士传》明·侯一元

岁嘉靖壬子，贼连倭彝，劫海上，所至戎士鼠窜，公私
狼顾，莫有死绥膺贼者。贼狃胜益深入，遂烧黄岩，转
掠不复制。乐东鄙水坑赵氏者，世家也。贼以巨舰一
夕奄至其聚，赵之士女或执或逃。贼既悉辇其赀，方整居，放兵四劫。凡赵氏豪俊素称骁健者，皆走匿，喙
息草间，无敢出气。乃赵君连者，闻难则辟其妻子他
所。己乃大呼持梃出击，连仆数贼。顾呼其子弟曰：“勿
走，贼易与耳。”又前更击，遂突入其阵，意气弥厉。贼走
且僵，尽释系累，委卤获道上，以饵追者。后援不继，一
贼出于厕，𫓩君以矛伤腋闷绝，然贼亦破胆并逸。赵
子弟缘君而奋者五人。《瓯盘》、传定，颂相与尾击，乘胜
逐贼，及舟，迺反。是日也，斩获首卤三，贼扶伤而归，死
者无筭。君既舆归其家，犹呼其左右曰：“贼可击也，盍
掖我以从。”贼复起，行数十百步，距跃高岸，困顿乃还。
且死，家人环而哭之，君张目曰：“勿哭！人百年会有一
死。吾今者脱婴孺于屠剥，免女妇于僇辱，不蔑先世
之宇，不陨家声，吾则有以死矣。”语卒乃绝。君家徒四
壁，非有赀财顾惜也。平生言呐呐不出口，非实勇者
也。又非素学问，习闻仁义舍生也。其敢决轻死，盖天
性。然不以借客探丸，而以捍宗斯狼瞫，所以君子也。
维时大中丞王公闻而赏之曰：“嗟嗟，烈士哉！介胄之
士，有馀忸矣。”爰蒐戎垒，用钺惰骄，河阳之帜，一朝改
色。于是大将临戎，轻舟破浪，遂一鼓而破贼。人曰：“大
中丞之功茂矣！”然楚国之勇，激于式螳。大中丞按剑
击节。咨嗟乎！烈士！而海贼遄溃，有以哉！有以哉！往者
贼入黄岩，沿及傍邑村落，数十百里皆尽。向非赵君
之死，吾邑亦断左臂矣。盖安平以画邑始义，江淮以
睢阳捍蔽，事有琐而功钜者，孰知君之为烈哉！赵宗
之良某某爰相与伐石，表君之烈，以风后人。